Tisztelt Közönség! Kedves Vendégek!

A Kézműves Alapítvány nevében is tisztelettel köszöntök mindenkit, aki eljött e kiállítás megnyitóra. Külön szeretettel köszöntöm a körülöttünk látható gobelin képek alkotóját, Egri Katót és kedves párját Szabó Istvánt.

Köszöntöm a házigazdákat, a hajdúszoboszlói Kulturális Központ igazgatónőjét, Berényiné Szilaj Ilonát és munkatársait. Köszöntöm tisztelettel és barátsággal Hosszúpályi polgármesterét, Berényi Andrást,

és a településen működő Életfa Művészeti Egyesület jelenlévő tagjait, a barátokat, ismerősöket.

Kedves Közönség!

Egy különleges ember, különleges munkáival találkozhatunk itt, akinek alkotói indulása rendhagyó, de számomra nagyon szép és példaértékű.

Egri Kató Hosszúpályiban született 1950-ben és itt nőtt fel szeretetteljes családi légkörben. Ma is itt él. Megbecsült polgára a falunak. 2017-ben munkája elismeréséül Hosszúpályi Nagyközség Önkormányzata Pro-Culture díjat adományozott számára. 2019-ben pedig kiérdemelte, hogy a Tolnay Klári egyesület tagja legyen.

A szeretet mellett a másik ember tisztelete, a munka értéke és öröme meghatározó volt számára egész eddigi életében.

Itt Hajdúszoboszlón, a Hőgyes Endre Gimnáziumban végezte a középiskolát. A városhoz sok szép emlék és barátság fűzi. E helyről is külön szeretettel köszöntöm jelenlévő volt osztálytársait, akik ma egy osztálytalálkozóra gyűltek össze.

Kató évtizedeken át Derecske jegyzője volt. Nyugdíjba kerülése után talált rá az alkotói útra, az európai gótikus falikárpitok megidézésére, a saját világán át történő bemutatására.

A XII-XVI. század textilművészetével való ismerkedése során feltárultak számára azok kincsei, a középkor hiedelem világa, szimbolikája, a mély érzelmek és a kárpitok rejtett üzenetei. Franciaországi, svájci, angliai, németországi múzeumokban őrzött középkori kárpitokat kelt új életre, ismerteti meg a 21. század emberével. A középkor színei, a természetes anyagokkal festett gyapjú, a selyem, a hímzési technikák, mind jelen vannak a munkáin. Több mint tíz éve alkot. Ez idő alatt mintegy félszáz gobelin képet varrt.

Tisztelt Közönség!

Egri Kató nemcsak vizuális élményt tár elénk, de felkelti érdeklődésünket az ősi gondolkodás, a távoli évszázadok emberei, művészete iránt is.

Ezen a helyen most 42 db gobelin képét tekinthetik meg.

Ahogy megtudtam tőle, a gobelin formában való megjelenítéshez a kárpitok többféle, izgalmas jelentés tartalma mellett a gyönyörű színek is inspirálták. E képeket látva, nem is csodálkozhatunk rajta. A zöld, a csontszín, a majdnem fehér, a vörös, a kék, kevés fakult sárga, mindezek adják a gobelinek alap színvilágát.

Kedves Vendégek!

Biztosan sokakban felmerült már az a kérdés, hogy az alkotó a gyakorlatban miként alakítja ilyen szép gobelin képekké az eredeti kárpitok részleteit? Mondhatom, sok ismeret és kreativitás szükséges hozzá. Mindenekelőtt saját elképzelése szerint emeli ki a kiválasztott kárpitból a számára fontosnak tartott részletet. Azt a technika segítségével méretre alakítja, majd e nagyolt textilalapot még tovább tervezi, formálja. Ezután számba veszi a színeket és az eredetihez hasonlatosan megtervezi, előkészíti a fonalakat. Sok esetben természetes anyagokkal maga festi meg a szükséges fonalat. Még elképzelni is nehéz, de mintegy 50-60 színű fonallal dolgozik.

Ezután egy igen hosszú időszak következik, amikor sok tíz és százezer öltéssel elkészül a gobelin kép úgy 3-4 hónap alatt. Tehát nem egy egyszerű kiemelésről, másolásról van szó, hanem újra értelmezésről, a gobelinben való újrateremtésről, melynek forrása, témája a középkori kárpit.

Eddig 11 sikeres kiállítást rendeztek Egri Kató képeiből: Budapesten több helyen is, aztán Mohorán, Debrecenben, Hosszúpályiban, Derecskén. Kiállításai mindannyiszor lakóhelye, Hosszúpályi megismertetéséhez, népszerűsítéséhez is hozzájárulnak és számtalan új barátságot is eredményeznek. Ezt ő nagyon fontosnak tartja.

Kató aktív tagja a Hosszúpályi Életfa Művészeti Egyesületnek, mely egy igazán nagyszerű közösség és elkísérik őt kiállításaira is mindenhová. Most is itt vannak.

Tisztelt Közönség!

Megtartva az eredeti alakokat, de mégis a középkori kárpitok egrikatósra átfogalmazott változataival találkozhatunk ezen a kiállításon. Mondhatnánk, nagy merészség kiemelni részleteket egy világhírű kárpitból. Igen, szerintem is az, de ahogy korábban már szóltam róla, azok csupán forrásul szolgálnak és Egri Kató öltései által új életre kelnek és így a XXI. század emberéhez is tudnak szólni.

Kedves Egybegyűltek!

Egy kiállítás megnyitó időkerete nem elegendő arra, hogy valamennyi alkotást részletesen bemutassuk, de mégis tekintsük át röviden a körülöttünk lévő gobelin képeket! Jellemző Egri Katóra, hogy egy-egy témát tovább visz és újabb képekkel gazdagít s így azok sorozatokká állnak össze. 9 sorozatot és több szóló képet láthatunk itt a paravánokon.

A kiállítás címadója, a **NAPBA ÖLTÖZÖTT ASSZONY** sorozat, mely tőlem jobbra tekinthető meg, 3 részből áll.Az inspirációt az 1414-ben Strasbourgban készült, ma Frankfurtban látható oltárkép adta, melynek elemei külön-külön és együtt is önálló jelentéstartalmúak. Az eddig elkészült képek közül az egyiken **Mária látható a Napba öltözve**, a másikon **Mária, Simon és Judás apostollal**.

A harmadik gyönyörű kép a várandós **Mária és Erzsébet** találkozását ábrázolja. A szakrális tartalom mellett a képek színvilága is rendkívül vonzó és nem csak gondolatokat ébresztenek, gyönyörködtetnek, de egyféle időutazásra is viszik a nézőt a Bibliai időkbe vagy a gótika világába.

**A HÖLGY EGYSZARVÚVAL** sorozatot itt mögöttem csodálhatják meg.

Ez a sorozat hat darabból áll. A Párizs melletti Cluny múzeumban található -Franciaország nemzeti kincseként számon tartott - hat különböző méretű darabból álló falikárpit sorozat 1480- 1500-között készült. Az alkotókról, a megrendelőkről, sem az ikonográfiai értelmezésről a mai napig biztosat tudni nem lehet, bár a titok megfejtését sokan próbálták. Mind a hat falikárpit visszatérő főalakja a Hölgy, az oroszlán és az egyszarvú. A képek valódi jelentéstartalmai kimeríthetetlenek. A sorozat képei a következők:

**A „Látás**”, melyen a Hölgy jobb kezében tükröt tart, benne az egyszarvú látható. A tükör az egyszarvú foglyul ejtésének mágikus eszköze. Ez az egyik legkedvesebb alkotása Katónak. A kép a többitől eltérő méretarányban készült 2009-ben.

**A „ Hallás”**című képet 2010-ben készítette.

**Az „ Érintés”** vagy „Tapintás” képen a hölgy jobb kezével a zászlót tartja, bal keze az egyszarvú szarvát simogatja. Egy 12. századi bölcs szerint a lány és az egyszarvú kölcsönös vonzódásának alapja az, hogy természetük kiegészíti egymást. A Szűz ellenállhatatlan vonzást gyakorol az egyszarvúra. Ezért szerepel a leírásokban az, hogy az egyszarvút csak a Szűz érintheti meg. A kép 2011-ben készült.

**Az „ Ízlelés”** elnevezésű kép ugyancsak 2011-ben készült.

**A „ Mon seul désir**” feliratú kárpiton a Hölgy kék alapon aranyos lángnyelvekkel díszített, nyitott sátor előtt áll, melynek széleit az oroszlán és az egyszarvú tartja. A sátor felirata: „az Én egyedüli vágyamnak.” A kutatók több alkalommal megpróbálták bebizonyítani, hogy a faliszőnyegeket nászajándéknak szánták, azonban minden elmélet megdőlt. A sorozatból ezt a képet varrta ki elsőnek Kató, mindjárt a legnehezebbel kezdve. Másfél évig készült, 2008-2009-ben.

A sorozat **Szaglás** című képét itt nem láthatjukmert ez a kép ma már egy fiatal, sikeres hegedű művésznő otthonát díszíti, szülei diploma ajándékaként.

Két éve kezdett szakrális témájú alkotások, középkori szövött oltárképek feldolgozásához.

Egri Kató első vallási témájú képe az elmúlt év májusában készült el.

A „ **Fejezetek Jézus életéből** „című monumentális kárpitból három részletet emelt ki képsorozatában és fogalmazta át új alkotásokká. Ezek:

**A kis Jézus a templomban A „Ne érints meg” ! „Bevonulás Jeruzsálembe”.**

**A szentek egy csoportja, ahol Ágnes, János, Erzsébet és Cecília látható.**

Ezek külön-külön is mély mondandóval rendelkező alkotások, de igazából együtt elhelyezve éreztetik misztikus hatásukat, erejüket. Meghatározó a vörös háttér, a vér színe, mely a bekövetkező tragédiát jelképezi.

A következő sorozat a **„NÉGY JELENET A SZŰZ ÉLETÉBŐl”** című, Baselben 1480 körül készült kárpittöredék feldolgozása.

Az első képen angyalok jelennek meg Betlehemben a pásztorok fölött és hirdetik Isten dicsőségét. Ez a kép szerepelt az ELTE Művészegyüttese tavalyi budapesti karácsonyi műsorának plakátján és meghívóján, ami nagy megtiszteltetést jelentett Egri Katónak. A második képen a háromkirályok imádata, az utolsón pedig a templomban való bemutatás látható.

**A JELENETEK MÁRIA ÉLETBŐL** című sorozathárom darabja a Svájcban 1450-1475 között szőtt oltárkép alapján készült, annak egy-egy részét jeleníti meg. Az eredeti kárpit a Glasgows Múzeumok tulajdona a híres Burrell-Collectio része. Egy kolostor templomában frontál oltárkép volt, mely négy jelenetet ábrázolt. Ezek közül három részletet varrt meg önálló képként: *Dicsőség a magasságban Istennek!* *Az Imádat* és a

*Bemutatás a templomban, melyen az* elsőszülött Jézus láthatjuk.

A kárpit előterében egy kis apáca alak látható, valószínűleg ő volt az oltárkép adományozója, vagy az is lehet, hogy részt vett a szövésben?

De az sem zárható ki hogy a kolostorba való beköltözésekor adományozta.

**AZ „ÉDENKERT” SOROZAT-hoz** az inspirációt egy 16. század utolsó negyedében készült, a brit kultúra jegyeit viselő kárpit töredék adta. Az eredeti kárpit valószínűleg egy ágy baldachinja lehetett. Foltvarrásos, rátétes technikával, váltakozó öltésekkel, selyemdarabok és bársony felhasználásával hozták létre. Ezt fogalmazta át gobelinekbe, egrikatósra az alkotó. A gyönyörű sorozat a **bűntelenek, a tilalom és az elveszett paradicsom** című képekből áll, melyeket a szemben lévő falon láthatnak.

**A BESTIÁRIUMOK:**

Bázelben, a Történeti Múzeumban található, a valószínűleg 1431-1448 között készült kárpit egy részlete alapján jött létre e sorozat, melynek képei: F*iatal nemes hölgy szimbolikus állattal -* A képen itáliai stílusú ruhában látható lány egy kék fejű szörnyet tart nehéz láncon. A bestia az ember szívében mélyen gyökerező vágyakat és szenvedélyt jeleníti meg. A másik a *Fiatal nemes szimbolikus állattal.* A harmadik *Titkos tánc mesebeli állatokkal,* ahol a két állat kihívóan tekint a lányra, szimbolizálva az

emberben levő testi és lelki vágyakat, a ki nem mondott és mutatott érzéseket.

**A SZERELMESEK KERTJE SOROZAT képei** a Rajna-Felvidéken 1460-1470 között szőtt falikárpit egy részlete alapján készültek.

Ezek: a Kártyázó szerelmesek, Szerelmesének koszorút nyújtó hölgy és a Sakkozó szerelmesek.

**A Fejezetek Mária életéből sorozathoz** az inspirációt egy valószínűleg az Olaszországban 1415-1430 között készített miseruha díszítésére szolgáló szövött szalagon lévő nagyon kicsi képek adták. A miseruha ma Angliában a Burrel kollekció része, Glasgow város tulajdona. Ez a négy kép felidézi Szent Anna és Joachim történetét, akiknek hosszú ideig nem született gyermekük. A képek a **találkozás**, a **születés**, **Mária első lépései** és a **templomban való bemutatást** ábrázolják.

Egri Kató az újrafogalmazott képein sárga, aranyszín, barna és a zöld árnyalataival érzékelteti a megindító történet melegségét, a végtelen szeretetet, a hitet és féltést, az anyai büszkeséget.

**A KÖZÉPKORI VADÁSZAT-i KÉPEK, a Nemes ifjú és jelmezbe öltözött hölgy** és a **Nemes hölgy és jelmezbe öltözött ifjú** címűek az 1490-ben készült, „Sólyom vadászat” című, a Bázeli Történeti Múzeumban látható monumentális kárpit egy részletének feldolgozásai.

A legutóbbi munkák közül való pl. a **PIETA** című gobelin. Egy 14. századi kódex díszítésére szolgáló miniatúra ihlette a képet. Ahogy Kató mondta: „*Ezen a munkámon szabadkezet adva magamnak sokféle öltést és fonalat használtam, közöttük vékony és egészen vastag tömör aranyszálat is. Ezáltal a pici festményt gobelinképpé varázsoltam.”*

Még egyetlen képről szólok, arról, ami itt szemben az oszlopon van.

címe: **Tetramorph - Négy forma –** Ez kitekintés az ikonok világába.

Catalunya 1220. Egy oltár fölötti baldachin alapján készült a kép, mely evangélista szimbólumokat ábrázol. Vagyis Krisztus emberségét, az oroszlán a bátorságát, a sas a lelkét, a bika az áldozatát jelképezi. Érdekessége, hogy a négy evangélista közül csak egy van emberalakban, a többi a rájuk jellemző állat képében jelenik meg. Máté-ember, Márk-oroszlán, Lukács-bika és János-sas képében.

Végül a teljesebb áttekintés érdekében szíves figyelmükbe ajánlom az Egri Kató által készített kiállításvezetőt, mely valamennyi képről rövid leírást tartalmaz.

Kedves Közönség!

Ahogy körbenéznek, ezekről a gobelin képekről az a szépség és harmónia sugárzik, melyre mindannyian vágyunk. Minden bizonnyal nem volt véletlen Egri Kató téma választása, nagy találkozása. Ő maga is egy jóságos, szerény, érdeklődő, harmonikus ember, aki a mindennapokban is harmonikus, szép környezetben, egy erdő közepében él a kedves párjával, Istvánnal közösen létrehozott otthonukban. Ebben a miliőben születnek gobelin képei a természetes fényben, a természet ölén. Alkotásai hitelesek és ezért lehetnek fontosak a mai ember számára is.

Befejezésül engedjék meg, hogy valamennyiünk nevében megköszönjem Egri Katónak, hogy bemutatja nekünk gobelin képeit és kívánom, hogy teljesedjen tovább alkotói munkássága. Legyen sok öröme a középkori kárpitok kutatásában, megjelenítésében és örvendeztessen meg bennünket újabb alkotásaival.

A kedves közönségnek pedig megköszönöm a kitartó figyelmet és kívánom, hogy jelentsen maradandó élményt e gobelin képekkel való találkozás!

Debrecen, 2019. szeptember 13.

Dr. Tar Károlyné